Ντόροθι Ρίτσαρντσον

Η Ντόροθι Μίλερ Ρίτσαρντσον (αγγλικά: Dorothy Miller Richardson) ( 17 Μαΐου 1873 – 17 Ιουνίου 1957 )  ήταν Αγγλίδα συγγραφέας και δημοσιογράφος. Έγραψε τη μυθιστορηματική σειρά Προσκύνημα, με 13 ημι-αυτοβιογραφικά μυθιστορήματα που εκδόθηκαν μεταξύ 1915 και 1967. Ήταν μία από τους πρώτους μοντερνιστές μυθιστοριογράφους που χρησιμοποίησαν τη ροή της συνείδησης ως αφηγηματική τεχνική. Στα έργα της τονίζει επίσης τη σημασία και την ξεχωριστή φύση των γυναικείων εμπειριών.  

 Βιογραφικά στοιχεία 
Η Ντόροθι Ρίτσαρντσον γεννήθηκε στο Άμπινγκτον, νότια της Οξφόρδης, το 1873, σε μια διακεκριμένη οικογένεια. Με τις τρεις αδελφές της, έζησε μια ειδυλλιακή παιδική ηλικία, που πέρασε ανάμεσα στην ξεγνοιασιά και τα παιχνίδια, σε ένα πολυτελές αρχοντικό με μεγάλους κήπους, που η μελλοντική συγγραφέας θυμόταν πάντα ως πηγή έμπνευσης για τα πρώτα της έργα. Ο πατέρας της έχασε τα περισσότερα χρήματά του όταν ήταν έφηβη και η οικογένεια μετακόμισε στο Λονδίνο, όπου φοίτησε σε προοδευτικό σχολείο θηλέων επηρεασμένη από τις ιδέες του Τζον Ράσκιν και διδάχθηκε γαλλικά, γερμανικά, λογοτεχνία, λογική και ψυχολογία. Σε ηλικία 17 ετών, λόγω των οικονομικών δυσκολιών του πατέρα της, πήγε και εργάσθηκε ως γκουβερνάντα και δασκάλα στο Ανόβερο, όπου άρχισε να γράφει τα πρώτα της κείμενα και έκανε τα πρώτα προσχέδια για το μετέπειτα σημαντικό έργο της. Το 1893 ο πατέρας της χρεοκόπησε. Επέστρεψε στο αγγλικό εξοχικό σπίτι της οικογένειάς της για να φροντίσει τη βαριά καταθλιπτική μητέρα της αλλά το 1895 η μητέρα της αυτοκτόνησε, κάτι που οδήγησε σε πλήρη διάλυση της οικογένειας. Το 1896 Ρίτσαρντσον εγκαταστάθηκε στο Λονδίνο, όπου έζησε σε μια σοφίτα και εργάστηκε ως γραμματέας και ως βοηθός οδοντιάτρου. 

Στο Λονδίνο, στα τέλη της δεκαετίας του 1890 και στις αρχές του 1900, συνδέθηκε με ριζοσπαστικούς και λογοτεχνικούς κύκλους όπως την Ομάδα Μπλούμσμπερι. Η γνωριμία της με τον Χ. Τζ. Γουέλς εξελίχθηκε σε σύντομη σχέση και παρέμεινε μια μακροχρόνια φιλία. Με πρότασή του, άρχισε να γράφει δοκίμια και κριτικές για περιοδικά για να συμπληρώσει το πενιχρό εισόδημά της. Τελικά εγκατέλειψε τη δουλειά της ως γραμματέας και την περίοδο που ακολούθησε άρχισε η συγγραφική της σταδιοδρομία. Γύρω στο 1906, έγραψε τα πρώτα της δοκίμια ως ανεξάρτητη δημοσιογράφος, άρθρα σε περιοδικά για διάφορα θέματα, κριτικές βιβλίων, διηγήματα και ποιήματα και επίσης μετέφρασε κατά τη διάρκεια της ζωής της οκτώ βιβλία στα αγγλικά από τα γαλλικά και τα γερμανικά. Το 1917 παντρεύτηκε τον 15 χρόνια νεότερό της εικονογράφο, καλλιτέχνη και μποέμ Άλαν Οντλ. Συντηρούσε τον εαυτό της και τον σύζυγό της με τη συγγραφή για πολλά χρόνια, καθώς ο Οντλ έβγαζε λίγα χρήματα από την τέχνη του. Μέχρι τον θάνατο του Οντλ το 1948, το ζευγάρι περνούσε τους χειμερινούς μήνες στην Κορνουάλη και ζούσε στο Λονδίνο το καλοκαίρι. Η Ντόροθι Μ. Ρίτσαρντσον πέθανε σε οίκο ευγηρίας στο Μπέκενχαμ του Κεντ, ένα μήνα μετά τα 84α γενέθλιά της. 

 Λογοτεχνικό έργο 
Η Ντόροθι Ρίτσαρντσον δημοσίευσε πολλά δοκίμια, ποιήματα, διηγήματα και μυθιστορήματα και δημοσιογραφικά κείμενα. Το κύριο έργο της, ωστόσο, είναι ο ημι-αυτοβιογραφικός κύκλος μυθιστορημάτων Προσκύνημα, με 13 μυθιστορήματα, το πρώτο των οποίων δημοσίευσε το 1915 με τίτλο Μυτερές στέγες στο οποίο χρησιμοποίησε την αφηγηματική τεχνική ροή της συνείδησης, ένα είδος εσωτερικού μονόλογου, με γραφή ελλειπτική, ασυνεχή, διακοπτόμενη και αντιφατική, μια εντελώς νέα αφηγηματική τεχνική, που σύντομα έγινε η στυλιστική επιλογή για το νέο πειραματικό και ψυχολογικό μυθιστόρημα των μοντερνιστών στην αγγλική λογοτεχνία τη δεκαετία του 1920 και χρησιμοποίησαν οι Τζέιμς Τζόις, Βιρτζίνια Γουλφ και Γουίλιαμ Φώκνερ στον αγγλόφωνο κόσμο. Ωστόσο, το πρώτο έργο της Ρίτσαρντσον έγινε δεκτό διφορούμενα ή αγνοήθηκε από τους κριτικούς: η αφηγηματική τεχνική της υπέστη λογοτεχνική πολεμική και επί πλέον σε ένα εποχή που η Μεγάλη Βρετανία και η Γερμανική Αυτοκρατορία βρίσκονταν σε πόλεμο, η Ρίτσαρντσον εξέφραζε τον θαυμασμό τους για τον γερμανικό πολιτισμό.

Ο αυτοβιογραφικός κύριος χαρακτήρας της μυθιστορηματικής σειράς Προσκύνημα είναι η 17χρονη Μίριαμ Χέντερσον, η οποία προέρχεται από την αγγλική μεσαία τάξη και αναγκάζεται να επιβιώσει μόνη της στη ζωή. Για να κερδίσει χρήματα πρώτα γίνεται δασκάλα σε ένα οικοτροφείο θηλέων στη βόρεια Γερμανία, μετά επιστρέφει στην Αγγλία όπου ζει μια ανεξάρτητη ζωή ανάμεσα σε διανοούμενους και ελεύθερους στοχαστές και γίνεται συγγραφέας. Η σειρά μυθιστορημάτων διαδραματίζεται την περίοδο περίπου από το 1890 έως το 1915. 

Ο κύκλος μυθιστορημάτων της Ντόροθι Ρίτσαρντσον περιέχει φεμινιστικά στοιχεία όσον αφορά τη χειραφέτηση της πρωταγωνίστριάς της στη μετα-βικτωριανή Αγγλία και οι ιδέες της προετοιμάζουν σημαντικές πτυχές της σύγχρονης φεμινιστικής λογοτεχνίας.

 Έργα 

 Pointed Roofs (1915)
 Backwater (1916)
 Honeycomb (1917)
 The Tunnel (1919)
 Interim (1919)
 Deadlock (1921)
 Revolving Lights (1923)
 The Trap (1925)
 Oberland (1927)
 Dawn’s Left Hand (1931)
 Clear Horizon (1935)
 Dimple Hill (1938)
 March Moonlight (εκδόθηκε μεταθανάτια το 1953)

 Παραπομπές 

Κατηγορία:Άγγλοι συγγραφείς
Κατηγορία:Άγγλοι δημοσιογράφοι